R.E.M.

Az R.E.M. egy amerikai rockegyüttes volt.

Az alapító tagok:
 Michael Stipe – ének
 Bill Berry – dob
 Peter Buck – gitár
 Mike Mills – basszusgitár

Története 
1980-ban Athensban (Georgia) alakult a zenekar. Michael Stipe művészeti iskolába járt, és a punkzenéért rajongott. Peter Buck igazi fanatikus hanglemezgyűjtő (több mint 10 000 darabos gyűjteménye van), minden érdekli: klasszikus zene, punk, free jazz stb. Hasonló ízlésük hozta őket össze, egy közös baráton keresztül pedig megismerték Berryt és Millst. Amatőr körülmények között, garázsban kezdtek el játszani, eleinte feldolgozásokat, Twisted Kites néven. Az R.E.M. név (a Rapid Eye Movement, az alvás egyik fázisának tudományos rövidítése) állítólag a szótár véletlenszerű felcsapásával keletkezett.

Első kislemezük, a Radio Free Europe 1981-ben jelent meg mindössze ezer példányban, de a kezdő együttes bekerült a Village Voice év végi összesítésébe is. Az 1982-es kislemezüket, a Chronic Townt a következő évben követte az első nagylemez, amelyet a Rolling Stone című, rocklap az év lemezévé választott. A következő évek lemezei már az eladási listákon a 40-edik hely környékére kapaszkodtak, így az együttes a college rock egyik legfontosabb képviselőjévé lépett elő. 
	
1988-ban jelent meg a Green, az első lemezük, amelyet már egy "komoly" kiadó adott ki. Bár Amerikában szokás szerint ez is szép sikereket ért el, hazánkban a Shiny Happy People című sláger ismertette meg az emberekkel az együttes nevét. A tőlük szokatlan, könnyed, vidám dal az 1991-es Out of Time-ról származott, akárcsak a Losing My Religion. A szomorú és szépséges Everybody Hurts már a lassabb, akusztikusabb hangvételű 1992-es Automatic for the People-ön hallható, de még tizenkét év után is viszonylag gyakran látható a klipje bármelyik zenetévén. Az R.E.M. legnagyobb korszakát az előzőnél rockosabb, harapósabb lemez, a Monster zárta le (1994).

Azóta kiadtak hat albumot (ötöt már Bill Berry kilépése után, aki a Monster turnéján agyvérzést kapott, és kilépett a zenekarból); voltak nagy slágereik, rendre milliós eladásokat produkáltak. A 2008-as Accelerate a Rolling Stone magazin szerint trió-korszakuk legerősebb lemeze.

Pályafutásuk első koncertalbuma 2007-ben jelent meg, melyen egy dublini koncert felvétele látható. A dupla CD mellé egy DVD került a dobozba, melyen ugyanaz a zenei anyag hallható ugyan, a látvány azonban lehetővé teszi, hogy megérezzünk valamit a koncert hangulatából is. 2009-ben újabb koncertlemezt jelentettek meg "Live at The Olympia" címmel.

2011. szeptember 21-én hivatalos honlapján (http://remhq.com) az R.E.M. bejelentette feloszlását. Utolsó albumukat Collapse into Now címmel dobták piacra.

Diszkográfia 
 Chronic Town (1982)
 Murmur (1983)
 Reckoning (1984)
 Fables of the Reconstruction (1985)
 Lifes Rich Pageant (1986)
 Dead Letter Office (1987)
 Document (1987)
 Green (1989)
 Out of Time (1991)
 Automatic for the People (1992)
 Monster (1994)
 New Adventures in Hi-Fi (1996)
 Up (1998)
 Reveal (2001)
 Around the Sun (2004)
 Live (2007)
 Accelerate (2008)
 Collapse Into Now (2011)

Válogatások 
 Eponymous (1988)
 The Best of R.E.M. (1991)
 In Time – The Best of R.E.M. 1988-2003 (2CD) (2003)
 Part Lies, Part Heart, Part Truth, Part Garbage 1980-2011 (2CD) (2011)

Külső hivatkozások 

 A hivatalos R.E.M. oldal
 R.E.M. hírek, multimédia és a legnagyobb R.E.M.-fórum 
 R.E.M. rajongók oldala
 A legfrissebb R.E.M. hírek a Music.hu-n
 R.E.M. hírek 
 The R.E.M. Collector's Guide
 R.E.M. Rock
 A második legnagyobb R.E.M.-fórum 
  www.rem-fan.com

Források 
 Last.fm biográfia
 Bandbiographies életrajz
 REM diszkográfia

Amerikai rockegyüttesek
Rock and Roll Hall of Fame beiktatottak
Grammy-díjasok
1980-ban alakult együttesek
2011-ben feloszlott együttesek
Georgiai könnyűzenei együttesek